কাইযেনের মূল কথা হচ্ছে, যা আছে তা নিয়েই এবং তার মধ্যেই সহজসাধ্য ধারাবাহিক পরিবর্তন। কাইযেন মানেই পরিবর্তন, ছোট ছোট পরিবর্তন, সহজসাধ্য পরিবর্তন, ধারাবাহিক বর্ধনশীল পরিবর্তন, ক্রমাগত ক্ষুদ্র ক্ষুদ্র উন্নয়ন। এতে বিপুল অর্থের সংশ্লেষ নেই; বিশাল ক্ষমতার জন্য অপেক্ষায় থাকার আবশ্যকতাও নেই। কাজের সমগ্র ক্ষেত্রের মধ্যে ছোট ছোট যে ইউনিটগুলো রয়েছে তাদের মধ্যে প্রায়োরিটি ঠিক করতে হয়, কোথায় কোন পরিবর্তন আনা দরকার তা নির্ধারণ করতে হয়, ইভেন্ট নির্বাচনের ক্ষেত্রেও প্রায়োরিটি ঠিক করতে হয়, পরিবর্তন কাজটি সম্পন্ন করার টাইম ফ্রেইম তৈরি করতে হয়। যেহেতু এটি একটি সামগ্রিকভাবে একক মেকানিজমের ভেতর আংশিক আংশিক পরিবর্তন, সেহেতু প্রায়োরিটি সেটিং এবং অন্য অংশগুলোর সাথে সমন্বয় বজায় রাখা খুবই গুরুত্বপূর্ণ। এটি এমনভাবে করতে হয় যেন সামগ্রিক আউটপুটে গতিবৃদ্ধি হয়। অর্থাৎ কাইযেনকে অবশ্যই তাৎক্ষণিকভাবে ত্বরণপ্রসূ হতে হয়। এই ত্বরণই ফল। কাইযেন হারে হারে তাৎক্ষণিক ফলমূখী। কাইযেনের লক্ষ্য হচ্ছে এমন পরিবর্তন সাধন যা ছোট হলেও বিপুল কিন্তু অব্যবহিত সুফল বয়ে আনে, যা পরবর্তী পরিবর্তনটির জন্য ইতিবাচক হয়। ফলে, কইযেন মানেই যোগাযোগ, সমন্বয়, সহযোগিতা ও ত্বরণ—ঠিক যেভাবে প্রাণীদেহের বিভিন্ন সিস্টেম আলাদা-আলাদাভাবে ক্রমাগতভাবে বদলাচ্ছে যোগাযোগ, সমন্বয় ও সহযোগিতার মাধ্যমে, কিন্তু দেহটি কোনোরূপ সমস্যায় আক্রান্ত না হয়েই বর্ধিত হচ্ছে। সুপরিচালিত কাইযেন ইভেন্ট দ্রুত ফল প্রদান করে এবং তা করে অভূতপূর্ব গতিতে ও আয়তনে: উৎপাদনশীলতা বাড়ায়, পণ্যের মান উন্নত করে, ব্যয় কমিয়ে আনে, ভোক্তাদের সন্তুষ্টি বাড়ায় ইত্যাদি।